### Resume

Social,- Bolig- og Ældreministeriet offentliggør hvert år den 1. december en liste over udsatte boligområder. På den seneste liste er tre områder i Vejle Kommune kategoriseret som forebyggelsesområde, herunder AAB Vejle, Afd. 29, [adresse], som også tidligere har stået på listen. For at sikre den fortsatte positive udvikling i beboersammensætningen i afdelingen, anmoder boligforeningen om en forlængelse af aftalen om kombineret udlejning, således at aftalen vil gælde til og med den 31. december 2024.

### Sagsfremstilling

[adresse] godkendte den 27. februar 2019, pkt. 50, at AAB Vejle, Afd. 29, [adresse], kunne anvende reglerne om kombineret udlejning ved tildeling af tomme boliger.

Godkendelsen er senere forlænget af Teknisk Udvalg henholdsvis den 22. januar 2021, pkt. 33, den 18. januar 2022, pkt. 19, samt den 17. januar 2023, pkt. 22.

I henhold til lov om almene boliger skal udviklingsplanen for [adresse] fortsætte, selvom [adresse] ikke længere er defineret som omdannelsesområde (tidligere omtalt som: "hård ghetto"). Udviklingsplanen skal sikre en fortsat målrettet indsats, der skal understøtte den positive udvikling af [adresse].

Udlejningsværktøjer - udlejning efter særlige kriterier

En boligforening kan anvende kombineret udlejning og fleksibel udlejning, når den fordeler ledige boliger. Begge udlejningsværktøjer kan medvirke til, at der kommer flere ressourcestærke beboere i et område.

Boligforeningen ønsker at anvende kombineret udlejning samtidig med fleksibel udlejning.

![](data:image/png;base64...)

![](data:image/png;base64...)

Forvaltningens bemærkninger

Hvert år den 1. december offentliggøres tallene for udviklingen i de udsatte boligområder, herunder for forebyggelsesområder. Det bemærkes, at tallene for kalenderåret 2023 derfor først er tilgængelige den 1. december 2024.

I figuren nedenfor ses en oversigt over udviklingen i området.

![](data:image/png;base64...)

Figur 1: Overblik over udviklingen i [adresse] 2018-2022

Overordnet set er udviklingen i [adresse] positiv. Der er kommet flere i arbejde, indkomstgrundlaget er forbedret, ligesom uddannelsesniveauet er løftet og antallet af dømte er faldet.

Boligforeningen oplyser hertil, at antallet af fraflytninger i 2023 er faldet i forhold til 2022, ligesom der ses færre antal opsigelser. Boligforeningen ser det lavere antal flytninger som et udtryk for, at muligheden for at påvirke, hvem der får tildelt et lejemål, både har betydet et øget antal ressourcestærke lejere, større stabilitet i beboergruppen, samt at det er lykkedes at bremse antallet af fraflytninger.

Det vurderes således, at de iværksatte tiltag i kombination har medvirket til at skabe en positiv udvikling i [adresse].

Forvaltningen indstiller derfor, at aftalen forlænges til udgangen af 2024, hvor der foretages en fornyet evaluering.

Økonomi

Anvisningsret og kommunens forpligtelse

Hvis boligforeningen afviser en boligsøgende efter reglerne om kombineret udlejning, skal kommunen anvise en anden passende bolig til den boligsøgende, der er blevet afvist, og så vidt muligt senest 6 måneder efter beslutningen om afvisning.

Kommunens pligt til at anvise en anden bolig forudsætter, at den boligsøgende var registreret som boligsøgende i boligforeningen på det tidspunkt, hvor kommunen traf beslutning om at afvise ansøgere efter reglerne om kombineret udlejning.

I de tilfælde hvor kommunen anviser en anden passende bolig, hæfter kommunen for boligtagerens eventuelle istandsættelsesudgifter, såfremt boligtageren ikke betaler dette ved fraflytning, samt for tomgangsleje i den anviste bolig.

Størrelsen på istandsættelsesudgifterne er usikre, idet det ikke er muligt at forudsige, om eller hvornår de kommer.

[adresse] og kommunes forpligtelse

Ved kombineret udlejning vil [adresse] kunne påføres et tomgangstab, idet det ikke altid vil være muligt at udleje lejemålet inden opsigelsesfristens udløb.

Der har i perioden 1. januar 2023 – 30. september 2023 været 8 afvisninger, som har medført et samlet lejetab på i alt 46.634,50 kr., hvoraf kommunens andel udgør 21.317,25 kr.

Det bemærkes, at det først er muligt at få en opgørelse over 4. kvartal (Q4) efter den 15. december 2023, da der fortsat kan indløbe opsigelser af lejemål pr. den 1. og 15. december.

Figuren viser en opgørelse over kombineret udlejning i de første 3 kvartaler i 2023.

![](data:image/png;base64...)

Figur 2: Opgørelse over kombineret udlejning i 2023

Finansiering

I forbindelse med Byrådets behandling af sag nr. 50 den 27. februar 2019, blev der reserveret 200.000 kr. i Den Centrale Reservepulje til at dække omkostninger ved kombineret udlejning.

Der henstår på nuværende tidspunkt 160.000 kr. i Den Centrale Reservepulje. Der har i de første 3. kvartaler i 2023 været et samlet lejetab på 46.634,50 kr., hvoraf kommunens andel udgør 21.317,25 kr. Beløbet på 21.317, 25 kr. samt opgørelse for 4. kvartal (Q4) vil blive overført til Arbejdsmarkedsudvalget.

Restbeløbet fra kalenderåret 2023 vil blive søgt overført til 2024. Restbeløbet vil dermed kunne indgå i finansiering af en eventuel forlængelse af aftalen om kombineret udlejning i [adresse] til 31. december 2024.

Høring

Centralt Budget har ingen bemærkninger af bevillingsmæssig karakter.

Sagen sendes til Arbejdsmarkedsudvalget til orientering.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | aftalen om kombineret udlejning i [adresse], afdeling 29, [adresse] forlænges indtil udgangen af 2024. |

### Beslutning

Anbefalet.

Jonathan Schou og Øivind Thygesen var fraværende.